**Svetové finále motokár už o týždeň!**

**27.6.2023, Orechová Potôň - Slovensko bude opäť raz svetové. Finále motokárových majstrovstiev sveta SODI WORLD SERIES smeruje na Slovensko, a to do jeho najväčšieho motoristického areálu, na SLOVAKIA RING. V dňoch 5-8. júla privíta motokárové centrum tohto okruhu 360 jazdcov z vyše 40 krajín sveta. Chýbať nebudú ani najlepší Slováci.**

Po Taliansku a Francúzsku, kde sa väčšina svetových finále doteraz organizovalo, zavíta jeho 12. ročník na Slovensko. Na skoro 1200m dlhej trati motokárového centra na SLOVAKIA RINGU si to medzi sebou rozdajú tí najlepší z najlepších zo zapojených krajín.

Aktuálne je do pretekov na Slovensko prihlásených 360 jazdcov z vyše 40 krajín sveta. Tí budú súperiť v piatich kategóriách:

* Muži
* Ženy
* Deti
* Juniori
* Vytrvalostné (12h) tímové preteky

**Program**

Podujatie začína prvými voľnými tréningami v stredu 5.7, nasleduje celá séria rozjázd a meraných kvalifikácii a podujatie vyvrcholí v sobotu 8.7 po 13h, kedy sa budú konať finálové jazdy tých najlepších z najlepších. Piatok bude venovaný celý iba vytrvalostným 12h pretekom so štartom na obed 12h a cieľom o polnoci.

**Slováci v pretekoch**

Svoju miestenku na tohtoročné finále získalo aj viacero Slovákov v každej kategórii. Mužov bude reprezentovať Sebastian Pástor a Tomáš Miksa, ženy Stella Khurova . V juniorskej kategórii uvidíme nádejné talenty v podobe Juraja Mikoša, Kristiana Bekeho, Maximiliána Soviča a Simona Botha. Do vytrvalostných pretekov sa prebojovali aj dva slovenské tímy – jeden ako priamy postupujúci (Young&Wild) a jeden na divokú kartu (Masters team).

Všetky jazdy majstrovstiev budú vysielané aj naživo na motorsport.tv a tie sobotné finálové dokonca aj na slovenskej športovej stanici JOJ Šport.

**O SWS**

Preteky SWS sa počas celého roka konajú vo všetkých kútoch sveta na rôznych motokárových dráhach, ktoré používajú motokáry značky SODI. V súčasnej dobe predstavuje SWS svetovo najväčší formát motokárového pretekania pre bežnú verejnosť. V SWS systéme je aktuálne registrovaných vyše 70 tisíc jazdcov z 300 krajín sveta, ktorí počas roka jazdia a súťažia na bežných motokárach z lokálnych požičovní a postupne zbierajú body za každé preteky do celkového hodnotenia. Každý rok sa potom tí najlepší z každej krajiny stretnú vo veľkom svetovom finále - v piatich kategóriách, v niektorej hosťujúcej krajine. Tento rok si francúzsky promotér vybral práve Slovensko a motokárové centrum na SLOVAKIA RINGU pre svoje veľkolepé finále.

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť.*

*SLOVAKIA RING pri Orechovej Potôni predstavuje jedinečný areál - jediný svojho druhu na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom* ***off-road areáli*** *a užiť si relax v hoteli. Súčasťou širšieho areálu je aj* ***Malkia Park*** *-**útočisko pre exotické zvieratá. K novým atrakciám patrí tiež* ***Vojenské múzeum.*** *Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. Poslednou akvizíciou v areáli je špičkové* ***Slovenské motokárové centrum*** *a jeho vonkajšia dráha dlhá 1170m. To ponúka bezkonkurenčný priestor pre aktívne jazdy na motokárach pre deti, dospelých ale aj majiteľov vlastných motokár. Centrum a dráha je ako jediná na Slovensku homologizovaná licenciou CIK-FIA.*

**GENERÁLNYM REKLAMNÝM PARTNEROM OKUHU JE OMV SLOVENSKO.**

**Ďalšie informácie:**

|  |  |
| --- | --- |
| Ing. Peter PeczeMarketing Director, SLOVAKIA RINGmobil: +421 911 423 134e-mail: pecze@slovakiaring.sk |  |